【明報專訊】工聯會立法會議員鄧家彪噚日同傳媒茶敘，提及由佢擔任召集人嘅智庫「治港新政」未來工作，又話智庫3月訪問約800人，了解《基本法》23條立法後，市民認為政府最迫切要處理嘅問題，其中18至59歲受訪者認為房屋問題最迫切。阿彪話下周四（16日）會同香港都會大學合辦青年交流活動，聽下年輕人對房屋政策嘅聲音。
鄧家彪期望「治港新政」未來可以更深入探討社會議題，走較學術嘅路線，下周四嘅活動係智庫首次同本地學術機構合辦，仲邀請房屋局長何永賢、副局長戴尚誠等參與，以焦點小組形式討論，同時聽取大學生嘅意見。
活動名為「完善青年置業階梯，提升青年『三感』？」，討論環節分兩節，每節20分鐘，學生同嘉賓分成5至6組，討論「資助房屋與青年的距離」、「資助房屋以外的選擇」、「年青的住屋需求」、「年青對首置單位的期望以及青年友善城市規劃想像」4個題目，討論結束後各組都要匯報，仲有嘉賓回應環節。